El marxador Paquillo Fernández anuncia la seva retirada definitiva als 34 anys - Esport3 - TV3 i Catalunya Ràdio
El marxador Paquillo Fernández anuncia la seva retirada definitiva als 34 anys
El marxador granadí Francisco "Paquillo" Fernández, de 34 anys, ha anunciat mitjançant un comunicat la seva retirada definitiva de l'atletisme al·legant que no té "la motivació per seguir lluitant i lluitant amb els millors".
11 Gen 2013 - 12.32
"Després de molt de temps pensant si havia de seguir competint i potser seguir uns anys més en actiu, per intentar arribar als meus quarts Jocs Olímpics, he decidit retirar-me oficialment de l'esport professional. Em retiro perquè ara mateix no tinc la motivació per seguir lluitant i lluitant amb els millors", afirma.
Paquillo, dues vegades campió d'Europa de 20 quilòmetres marxa, tres vegades subcampió mundial i una subcampió olímpic, assegura que se'n va "havent-ho donat tot en l'esport d'alt nivell i amb molt orgull" de la seva trajectòria esportiva. "He aconseguit moltes medalles, potser se'm va resistir un or olímpic i un or mundial, però vaig treballar molt, moltíssim i hi va haver, en aquests moments, altres millors que em van privar de l'or", explica.
Implicat el 2009 en l'"operació Grial" quan la Guàrdia Civil va trobar productes dopants a casa seva, Paquillo va ser suspès dos anys. La sanció va ser reduïda a un per col·laboració amb la investigació, però la Federació Internacional d'Atletisme, disconforme amb la reducció, va apel·lar al Tribunal d'Arbitratge Esportiu (TAS), que la va anul·lar. "Vull deixar ben clar que les meves medalles han estat sempre fruit de la constància, el treball i intentar ser un gran professional", assegura.